Santiago Calatrava

Santiago Calatrava Valls (1951 m. liepos 28 d.) – pasaulinio garso ispanų architektas, skulptorius ir struktūrinis inžinierius.

 Biografija 
Gimęs Valensijoje, mokėsi šio miesto Dailės mokykloje. 1964 m. išvyko studijuoti į Paryžiaus Dailės mokyklą, tačiau dėl tuo metu vykusių studentų neramumų, grįžo namo. Mokėsi Valensijos politechnikos universiteto Aukštojoje architektūros mokykloje. 1975 m. įgijo architekto diplomą Ciuricho Ciuricho Federaliniame politechnikos institute. Technikos mokslų daktaras (1981 m.). Baigęs mokslus atidarė savo biurą Ciuriche. Projektavo daug pramoninės ir techninės paskirties pastatų Šveicarijoje ir Vokietijoje. 1984 m. Barselonoje buvo atidarytas jo projektuotas 128 metrų ilgio dviračių ir pėsčiųjų Bac de Roda tiltas, nutiestas per geležinkelio bėgius. 1992 m. Sevilijoje buvo atidarytas kitas jo projektuotas 200 metrų ilgio pėsčiųjų Puente del Alamillo vantinis tiltas per Gvadalkivyro upę. Šiuo tiltu buvo galima pasiekti saloje įrengtą EXPO parodos ekspoziciją. Vėliau S. Calatrava projektavo daug geležinkelio stočių bei tiltų. 1992 m. Barselonoje pastatytas jo projektuotas Montžuiko telekomunikacijų bokštas, iš kurio buvo vykdoma Barselonos vasaros olimpinių žaidynių transliacija. 1994 m. buvo baigta statyti S. Calatravos projektuota su Liono oro uostu sujungta greitojo geležinkelio stotis. 1998 m. pagal jo projektą pastatyta Lisabonos Rytinė stotis, skirta tais metais Portugalijos sostinėje vykusiai Pasaulinei parodai. Stotyje veikia greitojo ir priemiestinio geležinkelio linijos, metro linija į Lisabonos centrą bei autobusų stotis. 2001 m. užbaigtas Milvokio meno muziejaus daugiafunkcinio Quadracci paviljono projektas, primenantis laivą, plaukiantį Mičigano ežeru. 2003 m. Tenerifės Santa Kruso mieste atidaryta S. Calatravos projektuoti kongresų ir koncertų Auditorio de Tenerife rūmai. Ilgainiui šiuos rūmus imta vertinti kaip ypač išraiškingą postmodernizmo architektūros pavyzdį bei Kanarų salų simbolį. 2004 m. liepą prieš Atėnuose vykusias Olimpinių žaidynes buvo renovuotas Atėnų olimpinis stadionas, kurio naujojo stogo projektą parengė S. Calatrava.
2005 m. Malmės mieste atidarytas pirmasis S. Calatravos suprojektuotas 190 metrų aukščio dangoraižis Turning Torso. Pastato konstrukcija, sudaryta iš devynių segmentų po penkerius aukštus, primena besisukančią spiralinę struktūrą. 2009 m. Lježe atidaryta S. Calatravos projektuota pagrindinė miesto geležinkelio stotis.
Gimtajame S. Calatravos mieste Valensijoje architektas nuo 1998 m. iki 2009 m. ant nusausintos Turijos upės dugno suprojektavo visą kompleksą išraiškingos architektūros bei skirtingos paskirties statinių, kurie kartu vadinami Menų ir mokslų miestu.

Garsiausi darbai: Puente del Alamillo, Sevilijoje; Auditorio de Tenerife, Tenerifėje; ir Milwaukee Art Museum, Milvokyje, Menų ir mokslų miestas Valensijoje.

 Nuotraukos 

 Šaltiniai 

Calatrava